b'\n_START_ARTICLE_\nAyaan Hirsi Ali\n_START_SECTION_\nEl\xc3\xa4m\xc3\xa4 ennen poliittista uraa\n_START_PARAGRAPH_\nAyaan Hirsi Alin is\xc3\xa4 Hirsi Magan Isse kuului Somalian diktaattorin Siad Barren hallintoa vastustaneeseen oppositioon. Hirsi Alin perhe joutui pakenemaan 1970-luvulla Somaliasta Saudi-Arabiaan, josta perhe muutti Etiopiaan ja edelleen Keniaan. _NEWLINE_Omien sanojensa mukaan Ayaan Hirsi Ali on taustaltaan tyypillinen radikaalimuslimi. Keniassa ollessaan h\xc3\xa4n k\xc3\xa4vi Nairobin islamilaista tytt\xc3\xb6koulua. Radikaali-islamistinen opettajasisar Aziza teki 16-vuotiaaseen Hirsi Aliin suuren vaikutuksen. Hirsi Alista tuli itsekin harras muslimi, ja h\xc3\xa4n alkoi k\xc3\xa4ytt\xc3\xa4\xc3\xa4 musliminaisten pitk\xc3\xa4\xc3\xa4 kaapua. 1980-luvun alussa Saddam Husseinin hallitsema Irak oli hy\xc3\xb6k\xc3\xa4nnyt l\xc3\xa4nnen, joidenkin arabimaiden ja my\xc3\xb6s Neuvostoliiton tukemana vastaperustettuun Iranin islamilaiseen tasavaltaan. Kuultuaan Irakin armeijan hirmut\xc3\xb6ist\xc3\xa4 Hirsi Ali halusi tulla itsekin marttyyriksi Irakin vastaisessa pyh\xc3\xa4ss\xc3\xa4 sodassa. Jonkin aikaa Hirsi Ali kannatti my\xc3\xb6s islamistista \xc3\xa4\xc3\xa4riryhm\xc3\xa4\xc3\xa4, Muslimiveljeskuntaa._NEWLINE_Vuonna 1992 is\xc3\xa4 j\xc3\xa4rjesti Hirsi Alin avioliiton Kanadassa asuvan kaukaisen serkun kanssa. H\xc3\xa4iden j\xc3\xa4lkeen Hirsi Ali matkusti Saksaan, jonne h\xc3\xa4n j\xc3\xa4i odottamaan oleskelulupaa Kanadaan. Saksasta h\xc3\xa4n kuitenkin karkasi junalla Alankomaihin, josta h\xc3\xa4n haki turvapaikkaa. H\xc3\xa4nelle my\xc3\xb6nnettiin oleskelulupa humanit\xc3\xa4\xc3\xa4risist\xc3\xa4 syist\xc3\xa4 ja my\xc3\xb6hemmin kansalaisuus. Hirsi Alin alkuper\xc3\xa4inen nimi oli Ayaan Hirsi Magan, nykyisen nimens\xc3\xa4 h\xc3\xa4n otti saapuessaan Alankomaihin._NEWLINE_Alankomaissa Hirsi Ali opiskeli yhteiskuntatieteit\xc3\xa4 Leidenin yliopistossa. Opiskeluvuosinaan h\xc3\xa4n ty\xc3\xb6skenteli tulkkina ja k\xc3\xa4\xc3\xa4nt\xc3\xa4j\xc3\xa4n\xc3\xa4 oikeus- ja maahantuloviranomaisten palveluksessa. Hirsi Ali osaa hollannin lis\xc3\xa4ksi viitt\xc3\xa4 kielt\xc3\xa4 (englantia, somalia, arabiaa, amharaa ja suahilia)._NEWLINE_Hirsi Ali valmistui yhteiskuntatieteiden maisteriksi vuonna 2000. H\xc3\xa4n p\xc3\xa4\xc3\xa4si t\xc3\xb6ihin Alankomaiden ty\xc3\xb6v\xc3\xa4enpuolueen PvdA:n tutkimuslaitokseen, Wiardi Beckman Stichtingiin syyskuussa 2001, juuri ennen 11. p\xc3\xa4iv\xc3\xa4n iskuja. Hirsi Alin tutkimusty\xc3\xb6 keskittyi siihen, miten siirtolaisnaiset, eritoten muslimit, sopeutuivat Alankomaiden yhteiskuntaan.\n_START_SECTION_\nPoliittinen ura\n_START_PARAGRAPH_\nHirsi Alin kiistanalaiset mielipiteet aiheuttivat kitkaa ty\xc3\xb6v\xc3\xa4enpuolueen sis\xc3\xa4ll\xc3\xa4. Hirsi Alin mielest\xc3\xa4 ty\xc3\xb6v\xc3\xa4enpuolueessa ei ollut tarpeeksi tilaa eik\xc3\xa4 tukea siirtolaisyhteis\xc3\xb6jen  tiettyjen kulttuuripiirteiden aiheuttamien kielteisten seurausten kritiikille. Vuoden 2002 elokuussa julkaistussa kirjassa De zoontjesfabriek (Poikatehdas, julkaistu suomeksi 2005 osana  kirjoituskokoelmaa Neitsyth\xc3\xa4kki) Hirsi Ali arvosteli islamin perinteisi\xc3\xa4 n\xc3\xa4kemyksi\xc3\xa4 naisen asemasta. Kirja k\xc3\xa4sitteli my\xc3\xb6s tiettyj\xc3\xa4 kulttuuriperinteit\xc3\xa4 kuten Somaliassa, Egyptiss\xc3\xa4 ja joissain muissa Afrikan maissa yleist\xc3\xa4 naisten sukupuolielinten silpomista. Suomessa kirjan alkupuheesta oli karsittu osa teksti\xc3\xa4, ja kustannusyhti\xc3\xb6 v\xc3\xa4h\xc3\xa4tteli julkisuudessa kirjan totuusarvoa._NEWLINE_Kirjansa julkaisemisen aikoihin Hirsi Ali kertoi radiohaastattelussa, ett\xc3\xa4 vaikka h\xc3\xa4n oli edelleen identiteetilt\xc3\xa4\xc3\xa4n muslimi, h\xc3\xa4n ei en\xc3\xa4\xc3\xa4 uskonut Jumalaan. Hirsi Alia, t\xc3\xa4m\xc3\xa4n ty\xc3\xb6nantajaa ja Englannissa asuvaa is\xc3\xa4\xc3\xa4 oli aikaisemminkin uhkailtu t\xc3\xa4m\xc3\xa4n k\xc3\xa4rkevien mielipiteiden vuoksi, mutta haastattelu nosti tappouhkausten aallon. Syyskuun 2002 j\xc3\xa4lkeen Hirsi Ali on el\xc3\xa4nyt pysyv\xc3\xa4sti poliisin suojeluksessa ja h\xc3\xa4nelle on m\xc3\xa4\xc3\xa4r\xc3\xa4tty henkil\xc3\xb6kohtaiset turvamiehet._NEWLINE_Lokakuussa 2002 Hirsi Ali loikkasi ty\xc3\xb6v\xc3\xa4enpuolueesta liberaaliseen kansanpuolueeseen, jonka parlamenttivaalilistalle h\xc3\xa4net otettiin ehdokkaaksi.  Tammikuun 2003 vaaleissa Ayaan Hirsi Ali valittiin alahuoneen j\xc3\xa4seneksi. _NEWLINE_Sanomalehti Trouw julkaisi Hirsi Alin haastattelun kolme p\xc3\xa4iv\xc3\xa4\xc3\xa4 vaalien j\xc3\xa4lkeen.  Haastattelussa t\xc3\xa4m\xc3\xa4 toteaa profeetta Muhammadin viimeiseen vaimoon Ai\xc5\xa1aan viitaten: \xe2\x80\x9dMeid\xc3\xa4n l\xc3\xa4nsimaisten mittapuidemme mukaan Muhammad on perverssi mies ja tyranni.\xe2\x80\x9d Islamilaisen perim\xc3\xa4tiedon hadithin mukaan Ai\xc5\xa1a oli kuusivuotias avioliiton solmimisen aikaan ja yhdeks\xc3\xa4nvuotias Muhammadin maatessa h\xc3\xa4net._NEWLINE_Lis\xc3\xa4ksi Hirsi Ali sanoo, ett\xc3\xa4 \xe2\x80\x9dmielest\xc3\xa4ni Muhammad on yksil\xc3\xb6n\xc3\xa4 halveksuttava. Muhammadin mukaan naisten on elett\xc3\xa4v\xc3\xa4 kotiensa vankeina, heid\xc3\xa4n on k\xc3\xa4ytett\xc3\xa4v\xc3\xa4 huntua, heilt\xc3\xa4 on kielletty tietyt ty\xc3\xb6t, heill\xc3\xa4 ei ole samaa perint\xc3\xb6oikeutta kuin miehill\xc3\xa4, heid\xc3\xa4t pit\xc3\xa4\xc3\xa4 kivitt\xc3\xa4\xc3\xa4, jos he syyllistyv\xc3\xa4t aviorikokseen \xe2\x80\x93 haluan n\xc3\xa4ytt\xc3\xa4\xc3\xa4, ett\xc3\xa4 on my\xc3\xb6s toisenlainen todellisuus kuin se \xe2\x80\x99totuus\xe2\x80\x99, jota levitet\xc3\xa4\xc3\xa4n maailmalle saudien rahojen avulla.\xe2\x80\x9d Monet islamilaiset organisaatiot ja yksitt\xc3\xa4iset muslimit reagoivat raivostuneesti Hirsi Alin jyrkkiin mielipiteisiin ja uskosta luopumiseen. Rikosilmoitusten takia yleinen syytt\xc3\xa4j\xc3\xa4 joutui arvioimaan Hirsi Alin lausuntoja, mutta totesi, ettei niit\xc3\xa4 voitu pit\xc3\xa4\xc3\xa4 yksitt\xc3\xa4isi\xc3\xa4 muslimeja syrjivin\xc3\xa4 eik\xc3\xa4 my\xc3\xb6sk\xc3\xa4\xc3\xa4n muslimien vastaisena kiihotuksena._NEWLINE_Vuonna 2004 Hirsi Ali teki lyhytelokuvaan Submission (Alistuminen, sana \xe2\x80\x99islam\xe2\x80\x99 tarkoittaa alistumista) k\xc3\xa4sikirjoituksen ja oli sen kertojan \xc3\xa4\xc3\xa4nen\xc3\xa4. Filmi kertoo naisiin kohdistuneesta v\xc3\xa4kivallasta islamilaisessa yhteis\xc3\xb6ss\xc3\xa4. Filmiss\xc3\xa4 esiintyvien naisn\xc3\xa4yttelij\xc3\xb6iden vartaloon on kirjoitettu Koraanin s\xc3\xa4keit\xc3\xa4, joilla naisten pahoinpitelemist\xc3\xa4 ja syrjint\xc3\xa4\xc3\xa4 on puolusteltu._NEWLINE_Lyhytelokuva esitettiin alankomaalaisella TV-kanavalla elokuussa 2004. Muslimien piiriss\xc3\xa4 reaktio elokuvaan oli p\xc3\xa4\xc3\xa4osin kielteinen. Elokuvan ohjaajan, Theo van Goghin, henke\xc3\xa4 uhattiin, ja radikaali-islamisti Mohammed Bouyeri murhasi van Goghin 2. marraskuuta 2004 t\xc3\xa4m\xc3\xa4n ollessa py\xc3\xb6r\xc3\xa4ilem\xc3\xa4ss\xc3\xa4 t\xc3\xb6ihin. Murhaaja kiinnitti van Goghin ruumiiseen Hirsi Alille osoitetun avoimen kirjeen, jossa h\xc3\xa4n sekavien antisemitististen salaliittor\xc3\xb6nsyilyjen j\xc3\xa4lkeen julisti tuhoa Amerikalle, Euroopalle, Alankomaille, uskottomille fundamentalisteille ja Ayaan Hirsi Alille. Murhaaja oli syntynyt Alankomaissa, mutta h\xc3\xa4nen vanhempansa olivat l\xc3\xa4ht\xc3\xb6isin Marokosta._NEWLINE_South Park -sarjan jakson 200 her\xc3\xa4tt\xc3\xa4m\xc3\xa4n kohun yhteydess\xc3\xa4 Ayaan Hirsi Ali kommentoi South Parkin tekij\xc3\xb6it\xc3\xa4 varoittanutta Revolution Muslim -sivuston kirjoitusta sanomalla, ett\xc3\xa4 "se ei ollut pelkk\xc3\xa4 varoitus, vaan hy\xc3\xb6kk\xc3\xa4ys ilmaisunvapautta vastaan". 200-jaksosta Hirsi Ali sanoi: "Se ei ollut pelk\xc3\xa4st\xc3\xa4\xc3\xa4n hauska tai ovela. Se toi esiin olennaisen asian ajasta, jossa el\xc3\xa4mme. On yksi ihmisryhm\xc3\xa4, yksi uskonto, joka julistaa olevansa kaiken kritiikin yl\xc3\xa4puolella."\n_START_SECTION_\nKansalaisuuskohu\n_START_PARAGRAPH_\nToukokuussa 2006 alankomaalainen Zembla-televisiodokumentti otti uudelleen esiin Hirsi Alin turvapaikkahakemukseen liittyv\xc3\xa4t ep\xc3\xa4selvyydet: Hirsi Ali oli hakiessaan turvapaikkaa valehdellut oikean nimens\xc3\xa4, ik\xc3\xa4ns\xc3\xa4 ja maan, josta h\xc3\xa4n saapui. H\xc3\xa4n oli kertonut n\xc3\xa4ist\xc3\xa4 asioista julkisesti poliittisen HP/De Tijd -lehden haastattelussa jo syyskuussa 2002. Media alkoi spekuloida mahdollisuudella, ett\xc3\xa4 Hirsi Ali menett\xc3\xa4isi kansalaisuutensa ja n\xc3\xa4in ollen my\xc3\xb6s parlamenttipaikkansa._NEWLINE_Aluksi liberaalien (VVd) siirtolaisministeri Rita Verdonk sanoi, ettei tutkisi asiaa, mutta populistisen Lijst Pim Fortuyn -johtajan Hilbrand Nawijnin vaatimuksesta h\xc3\xa4n my\xc3\xb6ntyi selvitt\xc3\xa4m\xc3\xa4\xc3\xa4n sit\xc3\xa4. Verdonk tunnetaan julkisuudessa nimell\xc3\xa4 "Rauta-Rita" tiukasta suhtautumisestaan maahanmuuttoon._NEWLINE_Asian tutkiminen kesti kolme p\xc3\xa4iv\xc3\xa4\xc3\xa4. Loppup\xc3\xa4\xc3\xa4telm\xc3\xa4 oli, ett\xc3\xa4 Hirsi Ali ei ollut saanut Alankomaiden kansalaisuutta laillisesti p\xc3\xa4tev\xc3\xa4ll\xc3\xa4 tavalla valehdeltuaan ik\xc3\xa4ns\xc3\xa4 ja syntym\xc3\xa4aikansa. Valehtelun motiivi oli v\xc3\xa4ltt\xc3\xa4\xc3\xa4 pakkoavioliitto ja saada turvapaikka Hollannista. Turvapaikan saamiseksi Hirsi Alin oli esitett\xc3\xa4v\xc3\xa4 tulevansa sotaa pakoon Somaliasta. H\xc3\xa4n oli kertonut olevansa vuonna 1967 syntynyt Ayaan Hirsi Ali, vaikka itse asiassa olikin vuonna 1969 syntynyt Ayaan Hirsi Magan. N\xc3\xa4in ollen Hirsi Ali tulkittiin laittomaksi siirtolaiseksi. Hirsi Ali erosi parlamentista 16. toukokuuta 2006 my\xc3\xb6nnetty\xc3\xa4\xc3\xa4n valehdelleensa turvapaikkahakemuksessa. H\xc3\xa4n ilmoitti muuttavansa Yhdysvaltoihin syyskuussa 2006. Hollannin pakolaisministeri sanoi kuitenkin 19. toukokuuta, ettei Hirsi Ali menett\xc3\xa4isi kansalaisuuttaan, ja 27. kes\xc3\xa4kuuta 2006 Hollannin tiedotusv\xc3\xa4lineet ilmoittivat maan hallituksen p\xc3\xa4\xc3\xa4tt\xc3\xa4neen, ett\xc3\xa4 Hirsi Ali saa pit\xc3\xa4\xc3\xa4 maan kansalaisuuden._NEWLINE_Kansalaisuuskohu johti lopulta Jan Peter Balkenenden hallituksen kaatumiseen, kun koalitiohallituksen pienin puolue Democraten 66 veti tukensa hallitukselta.\n_START_SECTION_\nMuutto Yhdysvaltoihin\n_START_PARAGRAPH_\nVuonna 2006 Hirsi Ali sai paikan American Enterprise Institutesta Washington, D.C.:sta. Alankomaiden hallitus jatkoi h\xc3\xa4nen turvallisuuskustannustensa takaamista._NEWLINE_25. syyskuuta 2007 Hirsi Ali sai pysyv\xc3\xa4n oleskeluluvan Yhdysvaltoihin samaan aikaan Alankomaiden oikeusministeri  Hirsch Ballin ilmoitti Hirsi Alille, ettei Alankomaiden hallitus en\xc3\xa4\xc3\xa4 takaa h\xc3\xa4nen turvallisuuskustannuksiaan ulkomailla 1. lokakuuta 2007 alkaen.  Hirsi Alista tuli Yhdysvaltain kansalainen vuonna 2013\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nHirsi Ali on naimisissa tietokirjailija Niall Fergusonin kanssa. Heid\xc3\xa4n poikansa Thomas syntyi joulukuussa 2011.'